CELEX: 32017D1985
Language: lt
Date: 2017-10-31 00:00:00
Title: 2017 m. spalio 31 d. Komisijos įgyvendinimo sprendimas (ES) 2017/1985, kuriuo pagal Įgyvendinimo reglamento (ES) Nr. 390/2013 17 straipsnio 1 dalį leidžiama persvarstyti 2017, 2018 ir 2019 m. Maltos, Bulgarijos ir Lenkijos oro navigacijos paslaugų tikslinius rodiklius ekonominio efektyvumo pagrindinėje veiklos srityje (pranešta dokumentu Nr. C(2017) 7121) (Tekstas svarbus EEE. )

4.11.2017   
            
            
               LT
            
            
               Europos Sąjungos oficialusis leidinys
            
            
               L 287/28
            
         KOMISIJOS ĮGYVENDINIMO SPRENDIMAS (ES) 2017/1985
   2017 m. spalio 31 d.
   kuriuo pagal Įgyvendinimo reglamento (ES) Nr. 390/2013 17 straipsnio 1 dalį leidžiama persvarstyti 2017, 2018 ir 2019 m. Maltos, Bulgarijos ir Lenkijos oro navigacijos paslaugų tikslinius rodiklius ekonominio efektyvumo pagrindinėje veiklos srityje
   
      
         (pranešta dokumentu Nr. C(2017) 7121)
      
   
   (Tekstas autentiškas tik anglų, bulgarų, lenkų ir maltiečių kalbomis)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gegužės 3 d. Komisijos įgyvendinimo reglamentą (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas (1), ypač į jo 17 straipsnio 1 dalį,
   kadangi:
   
               (1)
            
            
               pagal Europos Parlamento ir Tarybos reglamentą (EB) Nr. 549/2004 (2) valstybės narės turi priimti nacionalinius arba funkcinių oro erdvės blokų planus, į kuriuos būtų įrašyti privalomieji nacionaliniai tiksliniai rodikliai arba funkcinių oro erdvės blokų lygmens tiksliniai rodikliai, suderinti su visos Sąjungos tiksliniais veiklos rodikliais;
            
         
               (2)
            
            
               Komisija priėmė Įgyvendinimo sprendimą (ES) 2015/348 (3), kuriame, be kita ko, nustatyta, kad vietiniai Maltos, Bulgarijos ir Lenkijos ekonominio efektyvumo pagrindinės veiklos srities tiksliniai rodikliai, įrašyti į, atitinkamai, funkcinio oro erdvės bloko BLUEMED, funkcinio oro erdvės bloko DANUBE ir funkcinio oro erdvės bloko BALTIC veiklos rezultatų planus, yra suderinami su antrojo ataskaitinio laikotarpio (2015–2019 m.) visos Sąjungos tiksliniais veiklos rodikliais;
            
         
               (3)
            
            
               2016 m. Malta, Bulgarija ir Lenkija pagal Įgyvendinimo reglamento (ES) Nr. 390/2013 17 straipsnio 1 dalį kartu su 19 straipsnio 2 dalimi paprašė Komisijos leisti persvarstyti vietinius 2017, 2018 ir 2019 m. ekonominio efektyvumo tikslinius rodiklius. Tos valstybės narės paaiškino, kad jas paveikė geopolitinių krizių nulemti eismo srautų pokyčiai, kurių nebuvo galima numatyti priimant veiklos rezultatų planus, kuriuose įrašyti tie tiksliniai rodikliai, ir kad tie pokyčiai turi įtakos tikslinių rodiklių apskaičiavimui. Be to, Bulgarija ir Lenkija pateikė iš veiklos ekonominio efektyvumo stebėjimo ataskaitų ir papildomų dokumentų gautų įrodymų, iš kurių, jų manymu, matyti, kad pradiniams tiksliniams rodikliams nustatyti naudotos pradinės prielaidos ir argumentai nebegalioja;
            
         
               (4)
            
            
               šių trijų valstybių narių pateiktus dokumentus įvertino pagal Įgyvendinimo reglamento (ES) Nr. 390/2013 3 straipsnį Komisijai veiklos rezultatų planą įgyvendinti padedanti veiklos rezultatų apžvalgos įstaiga. 2016 m. lapkričio 29 d. Komisijai pateiktos vertinimo ataskaitos;
            
         
               (5)
            
            
               remdamasi pateiktų dokumentų vertinimu, Komisija mano, kad Malta, Bulgarija ir Lenkija pateikė pakankamai įrodymų, pagrindžiančių prašymą persvarstyti vietinius 2017, 2018 ir 2019 m. ekonominio efektyvumo tikslinius rodiklius;
            
         
               (6)
            
            
               Maltos atveju funkcinio oro erdvės bloko BLUEMED veiklos rezultatų plane nustatyta planuojamo ir faktinio eismo skirtumų įspėjamoji riba 2015 m. buvo pasiekta ir gerokai viršyta. Faktinis eismas 2015 m. 35,2 % viršijo planuotąjį. Uždarius Libijos skrydžių informacijos regioną, eismo srautai rytų–vakarų kryptimis virš Libijos pasuko tranzitu per Maltos skrydžių informacijos regioną. Eismo srautų į Artimuosius Rytus ir iš jų persikėlimą įMaltos skrydžiųinformacijos regioną lėmė geopolitinė padėtis Sirijoje ir Irake, saugumo virš Sinajaus pusiasalio problemos ir pajėgumo problemos Nikosijos ir Atėnų skrydžių informacijos regionuose, todėl išaugo eismas. Todėl laikoma, kad įspėjamoji riba pasiekta dėl aplinkybių, kurių nebuvo galima numatyti priimant veiklos rodiklių planą, ir kurių Malta negali nei įveikti, nei kontroliuoti, ir kad Įgyvendinimo reglamento (ES) Nr. 390/2013 17 straipsnio 1dalies b punkto bei 19 straipsnio 2 dalies sąlygos įvykdytos;
            
         
               (7)
            
            
               Bulgarijos atveju funkcinio oro erdvės bloko DANUBE veiklos rezultatų plane nustatyta planuojamo ir faktinio eismo skirtumų įspėjamoji riba 2015 m. irgi buvo pasiekta. Faktinis eismas 2015 m. 22,7 % viršijo planuotąjį. Dėl to, kad nebuvo galima planuoti skrydžių daugumoje Ukrainos oro erdvės rytinės dalies vietų ir Juodojoje jūroje, gerokai pasikeitė eismo srautai. Nors tai įvyko 2014 m., krizė užsitęsė ir jos padariniai Bulgarijos oro erdvės eismui buvo didesnio masto, nei numatyta. Įtakos eismo srautams Bulgarijos oro erdvėje turėjo ir eismo tarp Rusijos Federacijos ir Turkijos paklausos sumažėjimas, taip pat abipusis draudimas kirsti oro erdvę orlaiviams registruotiems atitinkamai Ukrainoje ir Rusijos Federacijoje. Todėl laikoma, kad įspėjamoji riba pasiekta dėl aplinkybių, kurių nebuvo galima numatyti priimant veiklos rodiklių planą, ir kurių Bulgarija negali nei įveikti, nei kontroliuoti, ir kad Įgyvendinimo reglamento (ES) Nr. 390/2013 17 straipsnio 1 dalies b punkto bei 19 straipsnio 2 dalies sąlygos įvykdytos;
            
         
               (8)
            
            
               be to, Bulgarijos darytos prielaidos dėl sąnaudų, ypač dėl susijusių su darbuotojų skaičiumi, išdėstytos funkcinio oro erdvės bloko DANUBE veiklos rodiklių plane, nebegalioja, atsižvelgiant į eismo padidėjimą ir į būsimą naujo oro uosto Turkijoje atidarymą, dėl kurio prireiks pokyčių Bulgarijos oro erdvėje. Todėl laikoma, kad su pradiniams ekonominio efektyvumo pagrindinės veiklos srities tiksliniams rodikliams nustatyti naudotomis sąnaudomis susiję pradiniai duomenys, prielaidos ir argumentai nebegalioja ir kad Įgyvendinimo reglamento (ES) Nr. 390/2013 17 straipsnio 1dalies a punkto sąlygos įvykdytos;
            
         
               (9)
            
            
               Lenkijos atveju funkcinio oro erdvės bloko BALTIC veiklos rezultatų plane nustatyta planuojamo ir faktinio eismo skirtumų įspėjamoji riba 2015 m. irgi buvo pasiekta. Faktinis eismas 2015 m. buvo 11,1 % mažesnis nei planuota. Dėl to, kad nebuvo galima planuoti skrydžių daugumoje Ukrainos oro erdvės rytinės dalies vietų ir Juodojoje jūroje, gerokai pasikeitė eismo srautai. Nors tai įvyko 2014 m., krizė užsitęsė ir jos padariniai Lenkijos oro erdvės eismui buvo didesnio masto, nei numatyta. Įtakos eismo srautams Lenkijos oro erdvėje turėjo eismo į Rusiją ir iš jos sumažėjimas apskritai ir konkrečiai eismo tarp Rusijos Federacijos ir Turkijos paklausos sumažėjimas, taip pat abipusis draudimas kirsti oro erdvę orlaiviams registruotiems atitinkamai Ukrainoje ir Rusijos Federacijoje. Todėl laikoma, kad įspėjamoji riba pasiekta dėl aplinkybių, kurių nebuvo galima numatyti priimant veiklos rodiklių planą, ir kurių Lenkija negali nei įveikti, nei kontroliuoti, ir kad Įgyvendinimo reglamento (ES) Nr. 390/2013 17 straipsnio 1 dalies b punkto bei 19 straipsnio 2 dalies sąlygos įvykdytos;
            
         
               (10)
            
            
               be to, Lenkijos darytos prielaidos dėl sąnaudų, išdėstytos funkcinio oro erdvės bloko BALTIC veiklos rodiklių plane, buvo neteisingos. Tos neteisingos prielaidos dėl sąnaudų daugiausia buvo susijusios su veiklos sąnaudomis, visų pirma išlaidomis darbuotojams, ir investicijomis, įskaitant kapitalo sąnaudas ir nusidėvėjimą, susidariusiomis dėl reikšmingų projektų, susijusių su oro erdvės restruktūrizavimu ir skirstymu į sektorius, ir poreikio gerinti saugos valdymą ir užtikrinti, kad ateityje būtų pasiekti saugos veiksmingumo tikslai. Todėl laikoma, kad su pradiniams ekonominio efektyvumo pagrindinės veiklos srities tiksliniams rodikliams nustatyti naudotomis sąnaudomis susiję pradiniai duomenys, prielaidos ir argumentai nebegalioja ir kad Įgyvendinimo reglamento (ES) Nr. 390/2013 17 straipsnio 1dalies a punkto sąlygos įvykdytos;
            
         
               (11)
            
            
               todėl Maltai, Bulgarijai ir Lenkijai turėtų būti leidžiama persvarstyti savo vietinius ekonominio efektyvumo pagrindinės veiklos srities tikslinius rodiklius tiek, kiek būtina atsižvelgiant į aplinkybes, dėl kurių pasiekta įspėjamoji riba, ir į pateiktus įrodymus, kad pradiniams tiksliniams rodikliams nustatyti naudoti pradiniai duomenys, prielaidos ir argumentai nebegalioja;
            
         
               (12)
            
            
               pagal Įgyvendinimo reglamentą (ES) Nr. 390/2013, gavusios Komisijos leidimą persvarstyti atitinkamus tikslinius rodiklius susijusios valstybės narės gali persvarstyti tuos rodiklius ir pateikti pakoreguotus veiklos rodiklių planus, pagrįstus persvarstytais tiksliniais rodikliais, Komisijai, kad ši įvertintų jų suderinamumą su antrojo ataskaitinio laikotarpio visos Sąjungos tiksliniais rodikliais;
            
         
               (13)
            
            
               šiame sprendime nustatytos priemonės atitinka Bendro dangaus komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bulgarija, Malta ir Lenkija gali persvarstyti savo vietinius 2017, 2018 ir 2019 m. ekonominio efektyvumo pagrindinės veiklos srities tikslinius rodiklius, pateiktus atitinkamai funkcinių oro erdvės blokų DANUBE, BLUEMED ir BALTIC veiklos rodiklių planuose.
   2 straipsnis
   Šis sprendimas skirtas Bulgarijos Respublikai, Maltos Respublikai ir Lenkijos Respublikai.
   
      Priimta Briuselyje 2017 m. spalio 31 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 128, 2013 5 9, p. 1.
   
   
      (2)  2004 m. kovo 10 d. Europos Parlamento ir Tarybos reglamentas (EB) Nr. 549/2004 nustatantis bendro Europos dangaus sukūrimo pagrindą (pagrindų reglamentas) (OL L 96, 2004 3 31, p. 1).
   
      (3)  2015 m. kovo 2 d. Komisijos įgyvendinimo sprendimas (ES) 2015/348 dėl kai kurių į nacionalinius arba funkcinių oro erdvės blokų planus, pateiktus pagal Europos Parlamento ir Tarybos reglamentą (EB) Nr. 549/2004, įrašytų tikslinių rodiklių suderinamumo su visos Sąjungos antrojo ataskaitinio laikotarpio tiksliniais veiklos rodikliais (OL L 60, 2015 3 4, p. 55).